Skermswewer val na sy dood in Wes-Kaap | Maroela Media
Die burgerlugvaartowerheid het gesê hy sal die dood van ŉ internasionale skermswewer ondersoek wat Vrydagmiddag tydens ŉ kompetisie in die Wes-Kaap gesterf het toe hy vermoedelik in ŉ sandstorm ingevlieg het.
Phindiwe Gwebu, woordvoerder van die burgerlugvaartowerheid, het aan Maroela Media gesê tot dusver is baie beperkte inligting oor die voorval beskikbaar.
“Sover ons kennis strek het die man in ŉ sandstorm ingevlieg en van daar af in die moeilikheid geraak. Hy was ŉ baie ervare skermswewer,” het Gwebu gesê.
Sy het gesê die man het veelvuldige beserings tydens die voorval opgedoen. Gwebu kon nie die oorledene se naam bevestig nie.
Johann Marais van die Wildernis-soek-en-redding (WSAR) het gesê die voorval het gebeur tydens ŉ kompetisie wat in Porterville aangebied is. Volgens hom is die skermswewer na ŉ hospitaal in Piketberg gehaas waar hy gesterf het.
Kapt. FC van Wyk, woordvoerder van die polisie, het gesê die polisie kan bevestig die voorval het Vrydag omstreeks 17:00 plaasgevind.
ŉ Geregtelike doodsondersoek word gedoen.
Vermiste Mooinooi-vroue: Familie bly hoop